ເຂດຢູໂຣ ເພັ່ງເລັງໃສ່ ບັນຫາໜີ້ສິນຂອງ ກຣີສ ໃນກອງປະຊຸມ
​ບັນ​ດາ​ເຈົ້າ​ໜ້າ​ທີ່​​ໃນ​ເຂດ​ຢູ​ໂຣບ 19 ປະ​ເທດ ​​ປະຊຸມ​ເພັ່ງ​ເລັງ​ໃສ່ເພື່ອ​ປ້ອງ​ກັນ​ ກຣີສ ​ບໍ່ໃຫ້ຜິ​ດສັນຍາ​ໃນການ​ຈ່າຍເງິນ​ກູ້​ຢືມ​ທີ່ເຖິງກຳນົດຕ້ອງຈ່າຍ​ ໃນ​ທ້າຍ​​ເດືອນນີ້
ບັນດາເຈົ້າໜ້າທີ່ໃນເຂດຢູໂຣບ 19 ປະເທດ ແມ່ນກຳລັງເພັ່ງເລັງ ໃສ່ ປະເທດ ກຣີສ ທີ່ມີບັນຫາໜີ້ສິນ ໃນກອງປະຊຸມຫຼາຍຊຸດ ໃນ ວັນຈັນມື້ນີ້ ຂະນະທີ່ພວກເຂົາເຈົ້າເຮັດວຽກເພື່ອປ້ອງກັນ ກຣີສ ບໍ່ໃຫ້ຜິດ ສັນຍາໃນການຈ່າຍເງິນກູ້ຢືມທີ່ເຖິງກຳນົດຕ້ອງຈ່າຍ ໃນທ້າຍເດືອນ ນີ້ ນາຍົກລັດຖະມົນຕີ ກຣີສ ທ່ານ Alexis Tsipras ກຳລັງທຳການ ເຈລະຈາ ກັບບັນດາຜູ້ນຳຂອງອົງການກອງທຶນສາກົນ ຫຼື IMF, ທະນາຄານກາງ ຢູໂຣບ ແລະ ຄະນະກຳມະທິການ ຢູໂຣບ ຫຼັງຈາກໄດ້ປະກາດໃນວັນຈັນວານນີ້ ໃຫ້ຮູ້ຂໍ້ສະເໜີ ທີ່ຫ້ອງການຂອງທ່ານເອີ້ນວ່າ “ຂໍ້ຕົກລົງທີ່ເປັນຜົນປະໂຫຍດຮ່ວມກັນ ທີ່ຈະໃຫ້ວິທີແກ້ໄຂ ບັນຫາຢ່າງ ແນ່ນອນ” ຕໍ່ກັບບັນຫາດັ່ງກ່າວ ກຣີສ ກໍຍັງຈະເປັນຫົວຂໍ້ທີ່ສຳຄັນຢູ່ໃນກອງປະຊຸມ ຂອງບັນດາລັດຖະມົນຕີການເງິນ ຂອງເຂດຢູໂຣ ເອງ ແລະ ກອງປະຊຸມຂອງບັນດາຜູ້ນຳປະເທດ ເຊິ່ງກອງປະຊຸມສຸດຍອດ ດັ່ງກ່າວນີ້ໄດ້ຖືກຮຽກໃຫ້ມີຂຶ້ນ ຫຼັງຈາກການເຈລະຈານາໆຊາດ ກ່ຽວກັບເງື່ອນໄຂຂອງ ການຊ່ວຍເຫຼືອ ກຣີສ ດ້ວຍເງິນ 17 5 ຕື້ໂດລາ ທີ່ໄດ້ດຳເນີນມາຢ່າງຕໍ່ເນື່ອງນັ້ນ ໄດ້ລົ້ມ ເຫຼວລົງໃນອາທິດແລ້ວນີ້ຍ້ອນ ການປະຕິເສດບໍ່ຍອມຮັບເອົາ ມາດຕະການເຂັ້ມງວດ ອັນໃໝ່ ຂອງລັດຖະບານ ກຣີສ ທີ່ບັນດາເຈົ້າໜ້າທີ່ໃນເຂດ EU ຮຽກຮ້ອງໃຫ້ຮັບເອົານັ້ນ ຜູ້ນຳ ກຣີສ ກ່າວວ່າ ການຕັດງົບປະມານຕາມຄຳຮຽກຮ້ອງນັ້ນ ແມ່ນໄປໄກໂພດ ແລະ ເຮັດໃຫ້ເສດຖະກິດ ຂອງປະເທດເສຍຫາຍ